1Johdanto

Viidennessätoista sisäisiä siirtoja ja uudelleensijoittamista koskevassa kertomuksessa esitetään kiireellisiä toimia, jotka on vielä toteutettava, jotta kaikki tällä hetkellä Italiassa ja Kreikassa olevat siirtokelpoiset henkilöt voidaan siirtää mahdollisimman pian ja jotta uudelleensijoittamistavoitteet voidaan täyttää.

Sisäisten siirtojen kasvutahti on edelleen myönteinen: siirtomäärän merkittävästä kasvusta vuonna 2017 kertoo se, että helmikuusta 2017 lähtien on kuukausittain siirretty keskimäärin 2 300 henkilöä. Jäsenvaltioihin toteutettujen siirtojen määrä on 3,5-kertainen verrattuna vuoden 2016 vastaavaan määrään. Yhteensä yli 27 700 henkilöä on siirretty 4. syyskuuta 2017 mennessä (19 244 Kreikasta ja 8 451 Italiasta). Vaikka sisäisiä siirtoja tehtiin kesäkuussa 2017 ennätysmäärä, heinä- ja elokuussa tahti on hidastunut. Komissio on kehottanut jatkamaan ja nopeuttamaan siirtoja etenkin Italiasta, ja oikeus- ja sisäasioiden neuvoston epävirallisessa kokouksessa 6. heinäkuuta 2017 kokoontuneet ministerit sitoutuivat ryhtymään kaikkiin tarvittaviin toimiin sen takaamiseksi, että kaikki siirtokelpoiset henkilöt siirretään Italiasta. Tästä huolimatta Italiasta ja Kreikasta siirrettiin kesäkuukausina vain noin 4 400 henkilöä (keskimäärin 600 Italiasta siirrettyä henkilöä kuukaudessa).

Italiassa, jossa muuttopaine jatkuu merkittävänä, on edelleen huomattava määrä siirtokelpoisia muuttajia. Tärkein sisäisten siirtojen piiriin kuuluva kansalaisuusryhmä Italiassa ovat eritrealaiset, mutta saapuneiden eritrealaisten määrä on vuonna 2017 pysynyt toistaiseksi varsin maltillisena. Italiaan on vuoden 2017 alusta lähtien saapunut yli 5 600 eritrealaista vuonna 2016 saapuneen 20 700 eritrealaisen ja Italian rannikoille saapuneen lähes 2 000 syyrialaisen lisäksi. Sisäisiä siirtoja toteutetaan tällä hetkellä edelleen liian hitaasti, jotta kaikki siirtokelpoiset voitaisiin siirtää. Oon siis ehdottoman tärkeää, että jäsenvaltiot täyttävät sitoumuksensa ja oikeudelliset velvoitteensa ja vauhdittavat merkittävästi sisäisiä siirtoja Italiasta. Näin voidaan lieventää Italian turvapaikka- ja vastaanottojärjestelmiin kohdistuvaa painetta.

Kreikan osalta sisäisten siirtojen määrä vakiintui kesäkuukausina 1 700 henkilöön. Edelleen tarvitaan kuitenkin lisätoimia, jotta kaikki siirtokelpoiset hakijat voidaan siirtää. Yhteensä 27 382 henkilöä oli rekisteröity 4. syyskuuta mennessä sisäisiä siirtoja varten, ja ainakin 2 800 henkilöä on vielä siirrettävä. Jäsenvaltioiden olisi jatkettava toimiaan kaikkien siirtokelpoisten muuttajien tehokkaan siirron varmistamiseksi.

Heinäkuussa 2015 annettujen neuvoston päätelmien mukainen 22 504 henkilön uudelleensijoittaminen etenee edelleen. Useat merkittäviä sitoumuksia tehneet jäsenvaltiot ovat täyttäneet sitoumuksensa ja keskittäneet toimensa EU:n ja Turkin julkilausuman mukaiseen uudelleensijoittamiseen. Jäsenvaltioiden, jotka eivät ole vielä uudelleensijoittaneet henkilöitä tai ovat kaukana tavoitteestaan, olisi välittömästi tehostettava toimiaan.

2Sisäiset siirrot

Sisäisissä siirroissa suuntaus on edelleen nouseva, ja helmikuusta 2017 lähtien on siirretty keskimäärin 2 300 henkilöä kuukaudessa. Useimmat jäsenvaltiot antavat vastaanottolupauksia ja vastaanottavat sisäisiä siirtoja säännöllisesti. Kaikkien siirtoja vastaanottavien jäsenvaltioiden on kuitenkin tehostettava toimiaan, jotta varmistetaan kaikkien Italiassa ja Kreikassa olevien siirtokelpoisten henkilöiden siirto.